Stappers met messe aangeval in KaapstadDie Silwermyn-staproete (Foto: Kaapstad Toerisme) ŉ Groep van nege mense is Saterdagoggend omstreeks 09:00 in die Silwermyn-natuurreservaat op Tafelberg in Kaapstad aangeval. “Die groep het gaan stap en twee mans, wat soos bona fide-stappers gelyk het, het by die groep aangesluit,” het Johann Marais, woordvoerder van Wildernis-soek-en-redding (WSAR), aan Maroela Media gesê. “Die groep was versigtig vir die vreemdelinge, maar die mans het ongeveer 30 minute lank saam met die groep gestap voor hulle skielik toegeslaan het.” Volgens Marais is vyf persone, insluitend twee vroue, met messe gesteek. “Die groep het hulself probeer verdedig en die groep het in twee verdeel en in verskillende rigtings gevlug. WSAR moes dus na twee verskillende tonele ontplooi word.” Hy het gesê die groep is ervare stappers, en van hulle is lede van WSAR. Volgens Marais is een van die persone in ŉ baie ernstige toestand. Die ander persone het geringe tot matige beserings opgedoen en is stabiel.